Kada skelbiama gripo epidemija?

Užkrečiamųjų ligų ir AIDS centro specialistai primena, kad sergamumas gali būti laikomas epideminiu, kai sergamumo gripu ir ūmiomis viršutinių kvėpavimo takų infekcijomis (ŪVKTI) rodiklis yra ne mažesnis kaip 100 atvejų /10 tūkst. gyventojų per savaitę, o klinikinių gripo atvejų skaičius sudaro apie 30 proc. visų registruotų gripo ir ŪVKTI atvejų.

Gripo epidemiją skelbia savivaldybės. Vertindamos sergamumą kaip epideminį, teritorinės visuomenės sveikatos priežiūros įstaigos taip pat atsižvelgia į atitinkamus administracinei teritorijai būdingus neepideminio laikotarpio sergamumo rodiklius, sergamumo dinamiką ir kitus ypatumus.

Lietuvoje dėl gripo į ligoninę paguldyta per šimtą asmenų, iš jų - 55 vaikai

Užkrečiamųjų ligų ir AIDS centro specialistai įspėja, jog sergamumas gripu ir ūmiomis viršutinių kvėpavimo takų infekcijomis (ŪVKTI) sparčiai auga visoje Lietuvoje. Daugėja ir gripo komplikacijų – susirgusieji gydomi ligoninėje.

Trečiąją šių metų savaitę (sausio 18-24 d.) bendras Lietuvos sergamumo gripu ir ŪVKTI rodiklis buvo 79,2 atv./10 tūkst. gyventojų. Tuo tarpu pernai tuo pačiu metu sergančiųjų buvo mažiau – 63,1 atv./10 tūkst. gyventojų.

Mažiausias sergamumo gripu ir ŪVKTI rodiklis registruotas Šiaulių administracinėje teritorijoje (57,0 atv. / 10 tūkst. gyv.) , o didžiausias – Alytaus (98,61, / 10 tūkst. gyv.), Kauno (91,2/ 10 tūkst. gyv.), Vilniaus (90,02/ 10 tūkst. gyv.) administracinėse teritorijose.

Palyginus pastarosios savaitės sergamumo gripu ir ŪVKTI rodiklį su antrosios šių metų savaitės duomenimis, padidėjęs sergamumas gripu ir ŪVKTI užregistruotas visose Lietuvos administracinėse apskrityse.

Visoje Lietuvoje dėl gripo į ligoninę buvo paguldyti 105 asmenys. Iš jų – 55 vaikai. Trylika iš hospitalizuotų asmenų paguldyti į intensyviosios terapijos skyrių. Daugiausiai į ligoninę dėl gripo buvo paguldyta Alytaus, Panevėžio, Vilniaus apskrityse.